Diari Oficial de la Generalitat Valenciana


Sumari del DOGV 9406, del 17-08-2022 (2022/7609)

RESOLUCIÓ de 20 d'abril de 2022, del director general de Qualitat i Educació Ambiental, per la qual es formula informe d'impacte ambiental del projecte d'instal·lació solar fotovoltaica «Torroners II», polígon 9, parcel·les 274, 275, 277 i polígon 13 parcel·la 57, al terme municipal de Xixona. Expedient: (1372115) 011/2020/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9406

Data del DOGV
:   17-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7609


Data del document
:   20-04-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 20 d'abril de 2022, del director general de Qualitat i Educació Ambiental, per la qual es formula informe d'impacte ambiental del projecte d'instal·lació solar fotovoltaica «Torroners II», polígon 9, parcel·les 274, 275, 277 i polígon 13 parcel·la 57, al terme municipal de Xixona. Expedient: (1372115) 011/2020/AIA. [2022/7609]  
  
«Informe d'impacte ambiental  
Expedient: (1372115) 011/2020/AIA.  
Títol: Instal·lació solar fotovoltaica «Torroners II».  
Promotor: Fuente Álamo Energia Solar 1, SL.  
Òrgan substantiu: Servei Territorial d'Indústria, Energia i Mines Alacant (ATREGI/2019/27/03).  
Localització: polígon 9, parcel·les 274, 275, 277 i polígon 13 parcel·la 57, Xixona (Alacant).  
  
Antecedents i tramitació administrativa  
Amb data 24.01.2020, va tindre entrada en el Servei d'Avaluació d'Impacte Ambiental (d'ara endavant, òrgan ambiental), la sol·licitud d'avaluació d'impacte ambiental simplificada, remesa pel Servei Territorial d'Indústria i Energia d'Alacant (d'ara endavant, òrgan substantiu), del projecte d'una planta solar fotovoltaica promoguda per Fuente Álamo Energia Solar 1, SL, i situada en les parcel·les 274, 275, 277 del polígon 9 i en la parcel·la 57 del polígon 13, totes elles al terme municipal de Xixona (Alacant), del seu expedient ATREGI/2019/27/03, adjuntant la documentació següent:  
- Projecte tècnic.  
- Sol·licitud d'avaluació d'impacte ambiental simplificada.  
- Estudi d'impacte ambiental.  
- Estudi previ d'afecció patrimonial.  
- Estudi d'integració paisatgística.  
D'acord amb el que s'estableix en l'article 46 de la Llei 21/2013, de 9 de desembre, d'avaluació ambiental, l'òrgan ambiental va consultar, amb data 19.02.2020, les administracions públiques afectades que es detallen a continuació:  
- Servei d'Ordenació del Territori de la Conselleria de Política Territorial, Obres Públiques i Mobilitat.  
- Direcció Territorial d'Alacant de la Conselleria d'Agricultura, Desenvolupament Rural, Emergència Climàtica i Transició Ecològica.  
- Servei Territorial d'Urbanisme d'Alacant.  
- Diputació Provincial d'Alacant.  
- Ajuntament de Xixona.  
- Servei d'Infraestructura Verda i Paisatge de la Direcció General de Política Territorial i Paisatge.  
- Unitat d'Inspecció del Patrimoni Històric Artístic de la Direcció Territorial d'Alacant, de la Conselleria d'Educació.  
Amb data 07.04.2020, es va consultar la Confederació Hidrogràfica del Xúquer.  
De les consultes realitzades, tant per l'òrgan substantiu com per l'òrgan ambiental, es reben els informes següents:  
Amb data 28.02.2020, s'emet informe del Servei d'Ordenació del Territori, en el qual es considera que la central es troba afectada per risc d'inundació sent l'activitat compatible, sempre que es complisquen les consideracions finals. Aquestes són: s'evitaran les zones afectades per perillositat d'inundació, concretament la zona sud-oest de la parcel·la 274 així com la zona oest de la parcel·la 277; les infraestructures projectades no hauran de provocar un increment del risc d'inundació (qualsevol element que discórrega, se situe o creue una zona inundable a una cota superior de 30 cm a la del terreny circumdant, concretament els suports de les infraestructures aèries); la tanca haurà de ser permeable i no obstaculitzar el flux de les aigües; possessió d'una assegurança enfront de les inundacions.  
Amb data 11.03.2020, s'emet informe de Direcció Territorial d'Alacant. Exposa que la central no afecta cap bé de domini públic (muntanyes d'utilitat pública i vies pecuàries), i que únicament hi ha una afecció minoritària a terrenys forestals segons la capa PATFOR del visor cartogràfic de la Generalitat; no obstant això, afirma que alguns d'ells (sense especificar) no tindrien la consideració de sòl forestal conforme a l'article 2 de la Llei 3/1993, forestal de la Comunitat Valenciana (en la seua redacció en vigor), i considera acceptable la seua afecció al sòl forestal. Així mateix, informa favorablement l'estudi d'impacte ambiental i les mesures correctores i preventives proposades durant les diferents fases: construcció, funcionament i desmantellament.  
  
Amb data 13.03.2020, s'emet contestació del Servei Territorial d'Urbanisme d'Alacant, informant que es troba en tramitació l'expedient de declaració d'interés comunitari (DIC-19/0289) i que, des del punt de vista urbanístic, la central serà objecte d'anàlisi i valoració durant la tramitació de l'esmentat procediment.  
Amb data 09.04.2020, s'emet informe de la Diputació d'Alacant, en el qual es constata que la parcel·la 57 del polígon 13 presenta façana amb la carretera provincial CV-774, per la qual cosa s'haurà de deixar lliure la zona de protecció de 25 metres que assenyala la Llei de carreteres de la Comunitat Valenciana, i si l'accés o eixida serà des d'aquesta CV-774, s'haurà de definir la tipologia i les seues característiques geomètriques, de tal manera que aquestes complisquen amb els paràmetres mínims de visibilitat, atesa la velocitat de la via en aquest tram.  
Amb 28.04.2020, s'emet informe de l'Ajuntament de Xixona, i es considera que la central no presenta problemes significatius des del punt de vista mediambiental en les parcel·les 57 i 275, situant-se a l'entorn de les parcel·les afectades per la instal·lació de torroners, formant un conjunt amb aquesta instal·lació. No obstant això, esmenta que la implantació de la central en les parcel·les 274 i 277, presenta afeccions de major importància des del punt de vista d'integració paisatgística, i haurien de ser avaluades amb una anàlisi d'altres alternatives no contemplades. L'informe acaba proposant que l'activitat s'haurà de modificar en el sentit d'eliminar tota afecció a la zona de sòl no urbanitzable de protecció paisatgística (excloent d'aquesta zona la col·locació de captadors solars i instal·lant la tanca perimetral, de tal forma que no sobrepasse els límits del sòl no urbanitzable comú).  
Amb data 04.05.2020, la Direcció Territorial d'Alacant emet informe des d'un punt de vista agronòmic, sense cap objecció a la instal·lació de la central, sempre que es complisca amb la normativa urbanística municipal vigent.  
Amb data 25.05.2020, la Confederació Hidrogràfica del Xúquer informa sobre aspectes generals de caràcter ambiental exposant que l'actuació se situa en la zona de policia del barranc Fondo i de diversos llits sense nom tributaris d'aquest, assenyalant que tot sòl pertanyent al domini públic hidràulic és inalienable, imprescriptible i inembargable i, per tant, no pot ser ocupat per l'actuació. D'altra banda, informa que els terrenys que confronten amb els llits estan subjectes, en tota la seua extensió longitudinal, a una zona de servitud de 5 m d'amplària per a ús públic, i a una zona de policia de 100 m d'amplària. La zona de servitud quedarà lliure d'obstacles per a l'ús públic, i la zona de policia estarà subjecta a autorització administrativa per part de l'organisme de conca. A més, l'informe esmenta que, en cas que existisquen línies d'elèctriques aèries que creuen llits, s'haurà de complir el que s'estableix en l'article 127 del Reglament del domini públic hidràulic (en la seua redacció en vigor). Així mateix, afig que amb caràcter general queda prohibit l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, excepte en els casos d'abocaments efectuats en qualsevol punt de la xarxa de clavegueram o de col·lectors gestionats per les administracions autonòmiques o locals, o per entitats que en depenguen, en els quals l'autorització correspondrà a l'òrgan autonòmic o local competent. D'altra banda, d'acord amb la cartografia del PATRICOVA, l'àmbit de l'actuació està afectat per perillositat geomorfològica (vessaments). No obstant això, a manca un estudi d'inundabilitat detallat, estima que no afectarà el règim de corrents.  
  
Amb data 26.05.2020, s'informa favorablement els efectes patrimonials contemplats en l'art. 11 de la Llei 4/1998, d'11 de juny, del patrimoni cultural valencià, amb subjecció a la condició que es realitze l'estudi de camp detallat de les parcel·les i esteses previstes en el projecte, i el seguiment arqueològic dels moviments de terres.  
  
El tràmit d'informació pública de la sol·licitud d'autorització administrativa, autorització de construcció i declaració, en concret, d'utilitat pública corresponent a la central, incloent-hi la seua infraestructura d'evacuació, es va realitzar mitjançant sengles anuncis publicat en el DOGV número 8954, de 17.11.2020, i en el Butlletí Oficial de la Província d'Alacant número 220, de 18.11.2020.  
Així mateix, l'òrgan ambiental ha tingut accés als informes emesos en la tramitació del procediment de la declaració d'interés comunitari (exp. DIC 19/0289). Se citen a continuació, en la mesura que presenten caràcter ambiental:  
Amb data 09.07.2020, la Secció de Qualitat Ambiental de la Direcció Territorial d'Alacant informa que la central no necessita proveïment d'aigua de consum humà ni evacuació d'aigües residuals, sent acceptable l'opció que es proposa consistent en un sistema autònom compacte de depuració d'aigües residuals, si fora el cas. Està condicionat a l'obtenció d'autorització d'abocament de l'organisme de conca, en cas de produir-se. D'altra banda, informa que la gestió de retirada de residus, en cas de generar-se'n, es farà per l'entitat local o per gestor autoritzat.  
  
Amb data 14.07.2020, s'emet informe de la Direcció Territorial d'Alacant de la Conselleria d'Agricultura, Desenvolupament Rural, Emergència Climàtica i Transició Ecològica, en el qual se significa que la central no té relació amb l'activitat agrària de les parcel·les i no presenta influències negatives sobre la preservació dels valors agraris de la zona, per la qual cosa no s'oposa a la DIC. No obstant això, esmenta que no s'adjunta el Pla de restauració agronòmica, sent necessari la seua presentació en el moment de la declaració de caducitat, que descriga les mesures previstes perquè el sòl torne a tindre una utilitat agrària. Aquest pla haurà de ser informat favorablement per aqueixa Conselleria.  
  
El tràmit d'informació pública per a la declaració d'interés comunitari, es va realitzar mitjançant un anunci publicat en el DOGV núm. 8857, de data 15.07.2020. El mateix anunci va ser publicat en el tauler d'edictes de l'Ajuntament de Xixona, per termini de 20 dies hàbils. A més, es va practicar audiència dels propietaris de finques confrontants mitjançant notificació personalitzada. En l'expedient consten al·legacions efectuades per Antoni Josep Picó Francés, com a administrador de les mercantils Dorages SA, Inversions Cogar, SL, i Coloms de la Mar Inversions, SL. Les al·legacions fan referència al següent:  
- Sol·liciten que es reconsidere la DIC sobretot en les parcel·les 274 i 277 del polígon 9 per la seua afecció al paisatge i diferents espais verds.  
- Que, per a considerar l'autorització administrativa i aprovació del projecte d'execució, es tinguen presents les autoritzacions públiques i privades que corresponguen en dret, considerant les instal·lacions de reg que afecten la finca 169 del polígon 9.  
Amb data 24.07.2020, el Servei Territorial d'Indústria i Energia d'Alacant informa favorablement la construcció i posada en marxa de la central. Així mateix, se significa que, en tractar-se d'una instal·lació de producció d'energia elèctrica a partir de fonts d'energia renovable, es contribuirà al compliment dels objectius energètics i mediambientals, entre els quals destaca l'augment de l'autoproveïment energètic i la disminució de les emissions atmosfèriques provinents de les centrals convencionals de generació d'energia elèctrica. De la mateixa manera, enumera una sèrie de consideracions legals que s'hauran de complir quant al procediment d'autorització de les instal·lacions de producció, transport i distribució d'energia elèctrica, per a les instal·lacions situades íntegrament en territori de la Comunitat Valenciana i no ser competència de l'Administració General de l'Estat.  
  
Amb data 30.07.2020, l'Ajuntament de Xixona emet informe en el qual analitza:  
- La compatibilitat de la central amb el planejament urbanístic municipal: l'activitat sol·licitada es considera compatible amb el planejament municipal, a la vista dels paràmetres urbanístics que figuren en la documentació presentada per a la tramitació de la declaració d'interés comunitari, no podent realitzar cap instal·lació en sòl de protecció paisatgística.  
- La valoració positiva del projecte des del punt de vista tècnic (contribueix al compliment de l'estratègia territorial valenciana); l'emplaçament en el medi rural considerat idoni; l'oportunitat/conveniència de la localització proposada enfront d'altres zones, que entén justificada. No obstant això, respecte de les parcel·les 274 i 277, expressa que és necessari analitzar els impactes i alternatives, de manera detallada, i indica raonable la consideració d'altres alternatives no estudiades, com podria ser la implantació solament en les parcel·les 275 i 57 i l'alternativa de no afectar la parcel·la 277 i limitar l'actuació de la parcel·la 274 a la cota 425. En relació amb les mesures correctores, i per a tota l'actuació, esmenta que per tal que la pantalla vegetal siga efectiva s'hauria de considerar que aquesta estiga formada per Pinus halepensis de 2 m d'altura i amb una distància entre exemplars de 5 m.  
  
Amb data 20.10.2020, s'emet informe del Servei de Planificació de la Direcció General d'Obres Públiques, Transports i Mobilitat Sostenible. Resol favorablement referent a les infraestructures públiques de transport de competència autonòmica i planificació viària, condicionat a l'obtenció de l'informe favorable de la Diputació d'Alacant (titular de la carretera CV-774).  
Amb data 20.10.2020, s'emet informe tècnic d'al·legacions de l'Ajuntament de Xixona. Aquest informe és sol·licitat pel Servei Territorial d'Urbanisme d'Alacant, per a donar contestació a dues al·legacions presentades en l'expedient DIC-19/0289. En l'informe es descriuen els antecedents, les al·legacions i les consideracions tècniques que transcriuen l'esmentat en l'informe anterior de data d'emissió 30.07.2020. A més de les esmentades reiteracions, s'incorporen les consideracions d'un informe emés per l'enginyer tècnic municipal d'obres públiques, pel que fa a les actuacions necessàries per a l'accés a les parcel·les, incorporant condicions en funció de si l'accés a les parcel·les 274 i 277 es realitzarà amb camí pavimentat o no i, en funció d'això, defineix amplàries mínimes, acabat superficial, reposició de trams danyats, execució de cunetes, passos salva cunetes, etc. Finalment, significa que en les al·legacions també es fa referència a la falta d'anàlisi d'afecció patrimonial a la séquia de l'Espartar que, segons els al·legants, tindria elements significatius del patrimoni històric hidràulic. L'informe acaba explicant que Xixona no disposa de catàleg de proteccions del patrimoni cultural (fora de l'àmbit del barri antic) i que, per aquest motiu, no es disposa de fitxa de protecció dels possibles elements d'interés, remetent al fet que l'estudi previ d'afecció patrimonial s'amplie incloent-hi un apartat específic que analitze aquesta possible afecció.  
  
Amb data 18.01.2021, s'emet informe favorable de la Confederació Hidrogràfica del Xúquer, als efectes previstos en l'article 25.4 del text refós d'aigües. Es reitera l'esmentat en l'informe de data 25.05.2020.  
  
Amb data 19.01.2021, s'emet informe tècnic de la Diputació d'Alacant per afecció a la carretera CV-774. S'exposa que l'accés proposat per a l'activitat compleix amb les distàncies de visibilitat de parada i encreuament per a la velocitat de circulació de la carretera en les proximitats a l'accés, igual que queda desafectada la zona de protecció de 25 metres de la carretera CV-774 «Busot a Xixona», per la qual cosa emet informe favorable.  
Amb data 26.03.2021, s'emet certificat d'acord de la junta de govern local de l'Ajuntament de Xixona. Consisteix a assumir en tot el seu contingut els informes emesos per l'arquitecte cap del Departament de Gestió i Disciplina Urbanística de dates 30.07.2020 i 20.10.2020; assumir l'informe de valoració positiva emés per l'agent de desenvolupament local de l'Ajuntament de Xixona de data 22.03.2020; sol·licitar l'aprovació, per part de Conselleria d'Habitatge, Obres Públiques i Vertebració del Territori, de la reducció del 50 % del cànon d'ús i aprofitament.  
Amb data 10.09.2021, se substancia informe vinculant de la Direcció General de Cultura i Patrimoni. Exposa que, des de la consideració del patrimoni arqueològic i arquitectònic, la central no planteja afecció a béns d'aquesta índole, si bé es proposa el seguiment arqueològic dels moviments de terres en el moment de l'execució de les obres. D'altra banda, exposa que des de la consideració del patrimoni etnològic existeix afecció i, per tant, són necessàries mesures correctores com la documentació integral, fotogràfica i planimètrica dels elements afectats (cova refugi, pou i séquies de rajola). Finalment, informa favorablement els efectes patrimonials, sempre que es complisquen les mesures correctores d'índole etnològic i arqueològic esmentades.  
  
Amb data 06.07.2021, el Servei d'Infraestructura Verda i Paisatge informa favorablement, sempre que les mesures d'integració paisatgística i el cost del programa d'implementació s'incorporen al projecte. Aquestes mesures són: tanca perimetral amb espècies vegetals autòctones arbustives, o tanca i pantalla vegetal en la part externa de la tanca; els tancaments cinegètics s'instal·laran de manera que no impedisquen el trànsit de la fauna silvestre; protecció de l'avifauna en suports i línies elèctriques (especialment a causa de la presència pròxima de la ZEPA); adaptació al parcel·lari i al paisatge, seguint els patrons existents; fonamentació de les estructures fotovoltaiques sobre terreny natural, amb el mínim segellament de sòl; sobre els espais no ocupats es mantindrà la vegetació actual. En relació amb el desmantellament de la central, una vegada conclosa la vida útil, es descompactarà el terreny, es realitzarà aportació de terra vegetal, i, en cas de ser necessari, es realitzaran esmenes o millores edàfiques. Finalment, recorda que conforme a l'article 10.a de la LOTUP, les infraestructures han de dissenyar-se considerant la seua integració en el paisatge i la seua afecció a la infraestructura verda, com a factors rellevants des de l'inici de la presa de decisions, per a la localització de l'activitat i la delimitació dels àmbits a transformar amb la planta solar. Per això es reitera que, vist el percentatge ocupat per la central en alguna de les unitats de paisatge, concretament en la U2 Espais de cultiu, es considera que aquesta unitat ja compta amb un grau molt elevat de transformació i, per tant, no serà possible en el futur la ubicació de noves instal·lacions ni l'ampliació del present projecte en el seu àmbit.   
Amb data 27.12.2021, es declara d'interés comunitari la sol·licitud formulada per Fuente Álamo Energia Solar 1, SL, per a realitzar una instal·lació generadora d'energia solar fotovoltaica, en terrenys classificats com a sòl no urbanitzable rústic normal, del municipi de Xixona, en el polígon 9, parcel·la 274, 275, i polígon 13, parcel·la 57.  
Amb data 04.04.2022, José Enrique Pardo Ayuso en representació de la mercantil Fuente Álamo Energia Solar 1, SL, exposa, que en el si de l'expedient DIC 19/0289, la titularitat de l'expedient va ser cedida temporalment a la mercantil Magne directorship, SL. No obstant això, finalment la titularitat de l'expedient va ser de nou assignada a la mercantil Fuente Álamo Energia Solar 1, SL, i se n'acordà al seu favor la declaració d'interés comunitari per a realitzar la instal·lació generadora d'energia solar fotovoltaica «Torroners II», en terrenys classificats com a sòl no urbanitzable rústic normal (parcel·les 274,275,277 del polígon 9, i parcel·la 57 del polígon 13).  
  
Criteris ambientals  
Per a l'emissió del present informe d'impacte ambiental, de conformitat amb l'article 47 de la Llei 21/2013, s'han tingut en compte els criteris del seu annex III.  
  
Característiques del projecte  
L'objecte del projecte és la construcció i implantació d'una instal·lació solar fotovoltaica denominada «CSF Torroners II» (d'ara endavant, la central) de 15,18 MWp de potència instal·lada, promoguda per Fuente Álamo Energia Solar 1, SL, i situada en les parcel·les 274, 275, 277 del polígon 9 i en la parcel·la 57 del polígon 13, totes elles al terme municipal de Xixona (Alacant).  
Les parcel·les on s'implantarà la central es poden agrupar en dues zones: zona nord (parcel·les 274 i 277 del polígon 9, confrontants entre si) i zona sud (parcel·la 275 del polígon 9, i la parcel·la 57 del polígon 13, confrontants entre si), existint una separació física entre totes dues zones d'uns 500 m en línia recta, mesurats en plànol (visor cartogràfic IDEV). La superfície cadastral de les parcel·les és d'unes 47,10 ha, sent la superfície barrada d'unes 23,82 ha.  
La central estarà formada per un total de 37.464 mòduls fotovoltaics de 405 Wp cadascun (potència instal·lada 15,18 MWp), disposats en estructura tipus seguidor (mitjançant només un eix horitzontal) i 85 inversors DC/AC agrupats en 4 estacions transformadores.  
Les eixides d'AC de cada inversor es dirigiran després a un transformador de 6.000 kVA i 2.800 kVA que transformarà la tensió d'eixida de l'inversor de 0,8 kV a 30 kV.  
S'han projectat 2 línies de mitjana tensió (d'ara endavant, MT), que transcorren soterrades i que interconnectaran els centres de transformació entre si.  
La subestació de la central es connectarà a la subestació de la central solar fotovoltaica de Torroners (d'ara endavant, CSF Torroners), en barres de 30 kV, per a això es portarà una línia de MT 30 kV des de l'últim centre de transformació de la central a la subestació de la CSF Torroners.  
La CSF de Torroners és una instal·lació existent i en funcionament que va ser avaluada ambientalment (declaració d'impacte ambiental favorable, mitjançant Resolució del 20.02.2019, núm. exp. 115/2018/AIA). La connexió de la CSF Torroners amb la xarxa elèctrica va ser avaluada ambientalment, per la qual cosa no és objecte de l'estudi d'impacte ambiental actual.  
La línia elèctrica d'evacuació s'iniciarà en la subestació de la CSF Torroners, aquesta línia està exclosa de l'estudi d'impacte ambiental de la central i, per tant, de la present resolució perquè aquesta fou valorada en el projecte de CSF de Torroners.  
L'accés a la instal·lació es realitzarà des de la carretera CV-774 per un encreuament existent al costat de la parcel·la 57 i a la resta de parcel·les s'accedeix a través de camins rurals.  
Es realitzarà una tanca perimetral de tipus cinegètic. Es dotarà aquesta tanca d'una cancel·la d'entrada amb dimensions adequades per al pas de persones i vehicles. La reculada a camins, carreteres i/o cursos d'aigua serà com mínim de 10 m.  
Es preveu un desbrossament i neteja del terreny, amb mitjans mecànics per a la instal·lació dels seguidors fins a una profunditat mitjana d'uns 25 cm. Es farà un posterior anivellament, quedant el terreny amb un pendent màxim del 12 %. S'estima un volum de moviment de terres per a desmunt i terraplé entre 5.000 i 10.000 m³. La fonamentació dels seguidors solars es farà preferentment pel sistema de clavat.  
  
Els inversors s'instal·laran distribuïts pel camp fotovoltaic mentre que les estacions transformadores s'instal·laran sobre una plataforma de formigó, si els equips són d'exterior. En cas contrari, anirien en casetes prefabricades de formigó o contenidors metàl·lics.  
El promotor ha proposat el desviament de la línia elèctrica existent que creua la parcel·la 275 de la central. Aquesta línia de 20 kV és propietat d'I-DE Xarxes Elèctriques Intel·ligents, SAU. Aquest desviament es projecta perquè els suports de la línia aèria discórreguen pel perímetre de la tanca de la central.  
La central se situarà a l'entorn de les parcel·les afectades per la CSF Torroners, formant un conjunt amb aquesta instal·lació.  
En la fase de construcció s'utilitzaran productes químics, en xicoteta quantita,t i combustible per a la maquinària i vehicles.  
En la fase d'explotació, els recursos emprats seran l'energia solar i l'aigua (per a neteja dels panells). El consum d'aigua serà poc significatiu, no es requerirà accés a la xarxa general d'aigua potable.  
  
Finalitzada la vida útil de la instal·lació, se'n farà el desmantellament dels seus elements i la restauració dels terrenys, tal com es descriu en el document ambiental.  
  
Ubicació del projecte  
La central s'implantarà en les parcel·les 274, 275, 277 del polígon 9 i en la parcel·la 57 del polígon 13, totes elles al terme municipal de Xixona (Alacant).  
  
El promotor ha plantejat 2 alternatives a la triada:  
Alternativa núm. 1: no realització de l'activitat. Aquesta ha sigut rebutjada a causa de la pèrdua d'oportunitat en obtenció d'energia fotovoltaica, al municipi de Xixona. Alternativa núm. 2: considera l'ocupació d'altres àmbits a nivell municipal. Aquesta alternativa ha sigut rebutjada pel fet que l'alternativa seleccionada es justifica perquè minimitza al màxim l'ocupació de zones abruptes que impliquen notables desmunts i/o moviments de terres. D'altra banda, la superfície ocupada per la instal·lació no abasta la totalitat de les parcel·les. Així mateix, el cablejat que uneix la zona nord i la zona sud de les instal·lacions serà soterrant per a minimitzar al màxim qualsevol impacte sobre l'avifauna.  
  
L'accés a la instal·lació es realitzarà des de la carretera CV-774 per un encreuament existent al costat de la parcel·la 57 i a la resta de parcel·les s'accedeix a través de camins rurals.  
Les parcel·les 274 i 277, en l'actualitat, presenten vegetació de matoll i bosc baix, per abandó de camps de cultiu (amb absència quasi total d'arbratge al marge de peus d'anteriors pràctiques agrícoles, com a ametlers en secà). En les parcel·les 275 i 57, situades en la part sud, predomina un ús agrícola, on l'ametler en secà és cultiu preponderant.   
  
De conformitat amb la informació cartogràfica de la IDEV, de les 4 parcel·les on se situarà la central, únicament les parcel·les 274 i 277, situades en la part nord, estan catalogada com a terreny forestal PATFOR. D'altra banda, s'observa la no afecció a muntanya pública, ni Xarxa Natura 2000; ni a altres figures de protecció. Cal esmentar que existeixen 2 zones d'especial protecció per als ocells («Riu Montnegre i Cabeço d'Or i la Grana»), en un radi de 3.000 m.  
La central es considera compatible amb el planejament municipal. El Pla general municipal no estableix paràmetres urbanístics específics per a les instal·lacions de generació d'energia renovable en sòl no urbanitzable. Referent a això, cal esmentar que les parcel·les 57 del polígon 13 i la 275 del polígon 9 estan situades íntegrament en sòl qualificat de rústic normal. No obstant això, les parcel·les 274 i 277 del polígon 9 tenen part de la seua superfície afectada per zona de protecció paisatgística. Per aquest motiu, el projecte es va modificar en el sentit de no contemplar la instal·lació de panells solars en aquesta zona; per tant, en el marc del planejament municipal, la central se situa en terrenys classificats com a sòl no urbanitzable rústic normal (ocuparà 23,82 ha d'aquest tipus de sòl).  
El projecte i ubicació de la central han sigut objecte de declaració d'interés comunitari, amb expedient núm. DIC-19/0289, el qual s'ha resolt favorablement, amb data 27.12.2021.  
  
Característiques del potencial impacte  
El desenvolupament de les fonts renovables d'energia és un dels aspectes clau de la política energètica nacional. El desenvolupament d'iniciatives com la present, ajuda a complir els objectius marc sobre Clima i Energia 2030, en tant que contribueixen a la reducció de les emissions de gasos d'efecte d'hivernacle, disminueixen la dependència dels combustibles fòssils i incrementen la diversificació de les fonts de subministrament en promoure recursos autòctons. En el context energètic, aquest tipus de projectes tenen un impacte ambiental positiu amb una disminució de l'emissió de CO2; l'estimada per a aquesta central és de 25.842 t CO2/any (segons informa l'Ajuntament de Xixona).  
S'han establit mesures correctores en la fase de disseny, entre altres: els inversors, i qualsevol estructura associada, no ocuparan espais delimitats pel PATRICOVA com a zones amb risc geomorfològic; no se situaran inversors en la zona de contacte amb la Serra d'Almadens (minimitzant així la zona de major potencial afecció paisatgística d'aquesta); establiment d'un perímetre vegetal al llarg de la totalitat de l'actuació.  
Per a l'execució del projecte, serà necessari el condicionament previ del terreny (desbrossament i neteja, retirada de terra vegetal, anivellament del terreny amb un pendent màxim del 12 %). S'estima un volum de desmunt i terraplé per àrees, d'entre 5.000 i 10.000 m³. La fonamentació dels seguidors solars es farà preferentment mitjançant clavat. Les altres tasques constructives seran les següents: obertura de rases per a cablejat (en el cas que siga necessària la realització de rases, aquestes seran de 0,8 metres de profunditat i una amplària mínima de 0,6 m); instal·lació de tanca perimetral (la reculada a parcel·les confrontants i/o carreteres ser com a mínim de 10 metres. S'ha de precisar que la tanca perimetral no es realitzarà pel perímetre de les parcel·les, sinó per la zona ocupada per les plaques i instal·lacions de la planta solar; els inversors s'instal·laran distribuïts pel camp fotovoltaic, mentre que les estacions transformadores s'instal·laran sobre una plataforma de manera que el recorregut que hagen de realitzar els cables d'alterna i baixa tensió siga el menor possible, per a minimitzar les pèrdues (aquestes estacions transformadores aniran situades en plataformes de formigó si els equips són d'exteriors IP65. En cas contrari anirien en casetes prefabricades de formigó o contenidors metàl·lics). Durant la fase de funcionament, com a aspectes més rellevants, destaquen les labors de rentada i neteja dels panells, així com el trànsit i la contaminació acústica i lumínica (reflexos).  
L'afecció al sòl, principalment en la fase de construcció, estarà associada a l'execució de la instal·lació (execució de rases per al cablejat, en cas de ser necessàries, aquestes seran de 0.80 m de profunditat i una amplària mínima de 0.60 m). Aquestes rases es cobriran amb les mateixes terres excavades, sempre que això siga possible, minimitzant d'aquesta manera els residus generats i no alterant la composició del sòl. No es preveu que l'activitat genere contaminació del sòl. No obstant això, durant les obres es tindrà especial atenció als possibles abocaments accidentals, que en cas que succeïsquen, s'actuarà immediatament i es gestionarà de manera adequada a fi de minimitzar la contaminació del sòl i les aigües.  
L'afecció a l'atmosfera serà causada per les emissions de partícules de pols dels moviments de terres, el soroll i les vibracions lligades a la utilització de maquinària.  
Els residus generats, principalment en la fase de construcció són els propis dels derivats dels moviments de terres. Els residus de la construcció i demolició que es generen en la fase de construcció, entre els quals cal esmentar: formigó; fusta; plàstics; cables, ferro i acer així com altres residus (absorbents, materials de filtració, draps de neteja i robes protectores contaminats per substàncies perilloses; ceres i greixos usats; envasos que contenen restes de substàncies perilloses o estan contaminats per elles; mescles de residus municipals; paper i cartó; etc.), se separaran en obra. Per a això es disposarà de contenidors específics per a metalls, plàstics, cartó, fusta, formigó, rajoles, arena, grava i altres àrids, etc. La quantitat per tipus de residu que es preveu generar, així com la seua segregació es detallarà en el Pla de gestió de residus en l'obra. No obstant això, tots els residus generats seran gestionats i retirats per gestors autoritzats. En el cas que es realitze algun tipus de rasa per a canalitzacions elèctriques, es reutilitzarà la terra provinent d'aquella per al tapat de la pròpia rasa, no estant previst el trasllat de terres sobrants a abocador.  
  
El document ambiental, estableix les mesures preventives adequades per a evitar la contaminació del sòl i de les aigües, així com la gestió adequada dels residus generats.  
Tenint en compte la seua proximitat a les zones ZEPA, no s'instal·laran, en cap cas, sistemes d'il·luminació que puguen afectar els hàbits de les espècies nocturnes. S'empraran, de manera preferent, càmeres d'infrarojos o una altra alternativa que evite l'emissió de llum, encara que excepcionalment s'admetran algunes lluminàries de baix consum i dissenyades de tal manera que projecten la llum generada cap al sòl, evitant així contaminació lumínica.  
Durant l'explotació de la planta, no s'estima afecció sobre la salut de la població, ja que la instal·lació queda allunyada dels nuclis urbans.  
  
Per tot el que s'ha exposat adés i segons el document ambiental, s'estima que la major part dels impactes es donaran en la fase de construcció, sent els impactes negatius moderats o compatibles amb el mitjà receptor.  
En el Pla de vigilància ambiental, es proposa implantar un sistema de seguiment i control per a garantir el compliment de les mesures preventives i correctores aplicables tant en la fase de construcció com en la de funcionament.  
  
Conclusió  
La central, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
La central constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 4. i del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot quant antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte d'una planta solar fotovoltaica promoguda per Fuente Álamo Energia Solar 1, SL, i situada en les parcel·les 274, 275, 277 del polígon 9 i en la parcel·la 57 del polígon 13, totes elles al terme municipal de Xixona (Alacant), sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:  
- L'emissió de l'autorització administrativa de tancament definitiu de la central n'obligarà el promotor al desmantellament.  
- Així mateix, haurà de comptar amb un Programa de vigilància i seguiment ambiental les accions proposades del qual hauran de documentar-se, a l'efecte d'acreditar l'adopció i execució de les mesures preventives i correctores proposades en l'estudi d'impacte ambiental i la comprovació de la seua eficàcia. La seua documentació haurà d'estar a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels quals, si escau, escaiguen en via administrativa o judicial enfront de l'acte, si fa el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 20 d'abril de 2022.- El director general de Qualitat i Educació Ambiental: Joan Piquer Huerga.